**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 10.07.2020, ora 08.00 – 11.07.2020, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 11.07.2020, ora 07.00**

**RÂURI**

**Este în vigoare până la data de 12.07.2020, la ora 12:00, avertizarea hidrologică nr. 36-COD PORTOCALIU, vizând menţinerea nivelurilor peste cotele de apărare pe râul Prut (sector aval s.h. Drânceni, aferent judeţelor Vaslui şi Galaţi) ca urmare a tranzitării ȋn regim controlat prin Acumularea Stânca Costeşti a viiturilor formate anterior ȋn amonte de intrarea ȋn ţară.**

**Debitele au fost,** **în general, în scădere**, exceptând cursurile inferioare ale Siretului și Prutului, unde au fost în creștere prin propagare și râurile din bazinele hidrografice ale Bârladului și Jijiei, unde au fost relativ staționare.

Debitele se situează la valori sub mediile multianuale lunare, cu coeficienţi moduli cuprinşi între 30-90% din mediile multianuale lunare, mai mari (în jurul și peste normalele lunare) pe râurile din bazinele hidrografice: Vișeu, Iza, Tur, Someș, Bârzava, Moravița, Caraș, Nera, Suceava, Bistriţa, Trotuş, în bazinele superioare ale Crișului Repede, Jiului, pe cursurile Siretului și Prutului, cursurile inferioare ale Crasnei, Barcăului, Mureșului, cursul mijlociu și inferior ale Begăi şi mai mici (10-30%) pe râurile din bazinul hidrografic Bârlad.

**Se situează peste** **COTELE DE APᾸRARE** râul Prut la s.h. Stânca Aval și pe sectorul Drânceni-Şiviţa, ca urmare a tranzitării în regim controlat prin Acumularea Stânca Costeşti a viiturilor formate în amonte de intrarea în ţară, după cum urmează:

-**COTELE DE PERICOL:** Prut – Fălciu (600+34) – jud.GL şi Prut – Oancea (600+52)-jud. GL;

-**COTELE DE INUNDAȚIE:** Prut – Stânca Aval (300+74)-jud. BT, Prut – Şiviţa (435+3) – jud. GL;

**Debitele vor fi,** **în general, în scădere**, exceptând cursurile inferioare ale Siretului și Prutului, unde vor fi în creștere prin propagare și râurile din bazinele hidrografice ale Bârladului și Jijiei, unde vor fi relativ staționare.

**Se vor menţine peste COTELE DE APĂRARE râul Prut pe sectoarele Stânca Aval-Ungheni și Fălciu-Şiviţa**, ca urmare a tranzitării în regim controlat prin Acumularea Stânca Costeşti a viiturilor formate în amonte de intrarea în ţară, dupa cum urmează**:**

-**COTELE DE PERICOL**: Prut – Oancea (600+54)-jud.GL;

-**COTELE DE INUNDAȚIE**: Prut – Stânca Aval (300+65)-jud. BT, Prut – Fălciu (550+28) – jud. GL, Prut – Şiviţa (435+10) – jud. GL;

-**COTA DE ATENȚIE**: Prut – Ungheni (460+80)-jud. IS.

**DUNĂRE**

**Debitul la intrarea în ţară** (secţiunea Baziaş) **în intervalul 10-11.07.2020 a fost în scădere, având valoarea de 5900 m3/s**, peste media multianuală a lunii **iulie (5350 m3/s).**

În aval de Porţile de Fier debitele au fost în scădere la Gruia și pe sectorul Turnu Măgurele-Tulcea și în creștere pe sectorul Calafat-Corabia.

**Debitul la intrarea în ţară** (secţiunea Baziaş) **va fi în scădere (5600 m3/s).**

În aval de Porţile de Fier debitele vor fi în scădere pe sectoarele Gruia-Bechet și Giurgiu-Tulcea și în creștere pe sectorul Corabia-Zimnicea.

**2.** **Situaţia meteorologică în intervalul 10.07.2020, ora 08.00 –11.07.2020, ora 06.00**

**În ţară** vremea a fost frumoasă, dar călduroasă la amiază în zonele de câmpie și podiș. Cerul a fost variabil la munte și mai mult senin în restul teritoriului. Vântul a suflat slab şi moderat, cu unele intensificări în sud-vest. Temperaturile maxime s-au încadrat între 25 de grade la Mangalia și 34 de grade la Calafat, iar la ora 06.00 se înregistrau valori termice cuprinse între 11 grade la Miercurea Ciuc și Toplița și 24 de grade la Șiria, Moldova Nouă și Oravița.

**La Bucureşti** vremea a fost frumoasă, dar călduroasă la amiază. Cerul a fost mai mult senin, iar vântul a suflat slab și moderat. Temperatura maximă a fost de 33 de grade la Filaret și 31 de grade la Afumați și Băneasa, iar la ora 06.00 se înregistrau 14 grade la Băneasa și 15 grade la Afumați și Filaret.

**3. Prognoza meteorologică în intervalul 11.07.2020, ora 08.00–12.07.2020, ora 8.00**

**În ţară, v**remea se va menține călduroasă, izolat caniculară la amiază în zonele de câmpie, unde și disconfortul termic va fi în creștere. În cursul zilei cerul va fi mai mult senin, cu unele înnorări la munte, iar spre seară și noaptea, treptat, în vestul, nordul și parțial în centrul țării, înnorările se vor accentua și local se vor semnala averse, descărcări electrice, intensificări de scurtă durată ale vântului și, posibil, vijelii și grindină. Pe arii restrânse, cantitățile de apă vor fi mai însemnate. În restul teritoriului cerul va fi mai mult senin, iar vântul va sufla slab și moderat. Temperaturile maxime vor fi cuprinse, în general, între 29 și 34 de grade, iar cele minime se vor încadra între 8 și 22 de grade.

**La Bucureşti v**remea va fi în continuare frumoasă, dar călduroasă la amiază, când disconfortul termic va fi în creștere. Cerul va fi mai mult senin, iar vântul va sufla slab și moderat. Temperatura maximă va fi de 33...34 de grade, iar cea minimă de 15...17 grade.

***II. CALITATEA APELOR***

**Pe râurile interioare**

**A.B.A. Mureș** informează că evacuarea directă de la stația de epurare Galda de Jos, jud. Alba, produsă în urma inundațiilor din intervalul 23-24.06.2020, a fost sistată la data de 06.07.2020 în urma repunerii în funcțiune a stației de epurare.

Pe fluviul Dunărea și pe Marea Neagră nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în data de 09.07.2020 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon) și ale mediei zilnice de 50 µg/m3 pentru PM10(pulberi în suspensie cu diametrul sub 10 microni)**.**

1. **În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE, TRANSPARENȚĂ ȘI IT